Ses maande met ’n Ford RangerFord het ons ŉ wyle terug genader om ŉ Ford Ranger oor ŉ langer tydperk op die proef te stel. Ons was gretig, maar het een voorvereiste gehad, naamlik dat die laaibak moet kan sluit as ons kameratoerusting daarin gelaai is. Ford het ingestem om vir ons ŉ Ranger Thunder vir ses maande lank te gee. Dit is die reeksleier – ŉ dubbelkajuit, 2.0 BiTurbo 4×4-outo, donker grys, leer bekleedsel, sitplekverwarmers, CarPlay en Android Auto – die lot. As die motorjoernalis by Maroela Media word ek gereeld bederf, maar nou sou amper almal by die kantoor toegang kry tot die bakkie. Die jonger nuusneuse wat gereeld hof toe moet gaan en dies meer kan nie uitgepraat raak oor hoe luuks die bakkie is en hoe lekker hy ry nie. Ek het hom gebruik toe ek getrek het en tussen my en die buurman het dié Ranger waarskynlik meer tuinvullis weggery as enige ander dubbelkajuit Ranger. Ons het altesaam 11 186 km met die Ranger gery. In die dorp handhaaf hy so 11,2 l/100 km en op die oop pad nader aan 8,6 l/100 km. Daar was nooit enige tegniese foefies nie, behalwe ŉ klapgeluid as jy skerp draai. Voordat die bakkie vir ŉ groot reistog Kaap toe ingespan is, was hy gou by Lazarus Centurion net om seker te maak alles is geolie en gesmeer. Die klap is toe gestel – dit word veroorsaak deur die stuurkolom – maar die werktuigkundige het dadelik geweet wat dit is. Teen die huidige brandstofprys voel die bakkie kwaai op sous, maar dis eerder die nare dieselprys. Die bakkie staan nou op 29 785 km en voel nou eers lekker ingeloop. Die afskorting in die bak werk lekker as jy min goed inlaai, maar as jy al die spasie nodig het, neem die afskorting én die stoorplek vir die rolluik baie van die laaispasie in beslag. Die Ranger Thunder reeks lyk só: Die hele reeks kan 3,5 ton sleep. Die reeks word gedek deur ŉ 4 jaar/120 000 km‑waarborg en 6 jaar/90 000 km‑diensplan.